Angelus ad virginem
Angelus ad virginem est carmen populare, quod Christi Natale canitur .

Verba
1.Angelus ad virginem 
Subintrans in conclave.

Virginis formidinem 
Demulcens inquit "Ave."
Ave regina virginum, 

Caeli terraeque dominum 
Concipies 
Et paries 
Intacta,
Salutem hominum. 
Tu porta caeli facta 
Medela criminum. 

2. Quomodo conciperem, 
quae virum non cognovi? 
Qualiter infringerem,
quae firma mente vovi?
'Spiritus sancti gratia
Perficiet haec omnia;
Ne timeas,
sed gaudeas,
secura,
quod castimonia
Manebit in te pura
Dei potentia.'

3. Ad haec virgo nobilis
Respondens inquit ei;
Ancilla sum humilis 
Omnipotentis Dei. 
Tibi coelesti nuntio,
Tanta secreti conscio,
Consentiens
Et cupiens
Videre
factum quod audio,
Parata sum parere
Dei consilio.

4. Angelus disparuit
Et statim puellaris
Uterus intumuit
Vi partus salutaris.
Qui, circumdatus utero
Novem mensium numero,
Hinc Exiit
Et iniit
Conflictum,
Affigens humero
Crucem, qua dedit ictum
Hosti mortifero.

5. Eia Mater Domini,
Quae pacem reddidisti
Angelis et homini,
Cum Christum genuisti;
Tuum exora filium
Ut se nobis propitium
Exhibeat,
Et deleat
Peccata;
Praestans auxilium
Vita frui beata 
Post hoc exsilium.

Preces Christianae
Carmina natalicia